User:Effiekats/sandbox

= Ίδρυμα Εικαστικών Τεχνών και Μουσικής Β. & Μ. Θεοχαράκη = Το Ίδρυμα Εικαστικών Τεχνών και Μουσικής Βασίλη και Μαρίνας Θεοχαράκη ιδρύθηκε το 2004, ως κοινωφελές ίδρυμα μη κερδοσκοπικού χαρακτήρα και ο οργανισμός του επικυρώθηκε με Προεδρικό Διάταγμα. Το Ίδρυμα στεγάζεται στην καρδιά της Αθήνας σε ένα πενταόροφο, νεοκλασσικό κτίριο στην γωνία Βασιλίσσης Σοφίας και Μέρλιν.

Το Μέγαρο άνοιξε τις πύλες του στο κοινό τον Δεκέμβριο του 2007, με σκοπό να παροτρύνει το κοινό να ανοίξει έναν διεπιστημονικό διάλογο με τις εικαστικές τέχνες και την μουσική, να προβάλει το έργο Ελλήνων δημιουργών στο εξωτερικό, να χρησιμοποιήσει σύγχρονα μέσα για την διάδοση του περιεχομένου των δραστηριοτήτων του και να αναπτύξει δίκτυα συνεργασίας, συμπράξεις και ανταλλαγές.

Το Ίδρυμα επιδιώκει την επίτευξη των στόχων του με την διοργάνωση περιοδικών εκθέσεων, συναυλιών, διαλέξεων, σεμιναρίων και εκπαιδευτικών προγραμμάτων. Το Ίδρυμα θέλει να φέρει κοντά του όλη την οικογένεια σε μέθεξη πνεύματος και τεχνών. Ιδιαίτερη έμφαση δίνεται στους νέους επισκέπτες με στόχο την εκπαίδευση τους σε θέματα εικαστικών τεχνών και μουσικής, την καλλιέργεια αισθητικής παιδείας και την εξοικείωση με μουσειακούς χώρους.

Το Κτίριο
Το Ίδρυμα Θεοχαράκη βρίσκεται απέναντι από τη Βουλή, στο πολιτιστικό, πολιτικό και οικονομικό κέντρο της Αθήνας, στη γωνία Βασιλίσσης Σοφίας και Μέρλιν. Το κτίριο στο οποίο στεγάζεται το Ίδρυμα χτίστηκε από τον αρχιτέκτονα Βασίλη Τσαγρή στα τέλη της δεκαετίας του 1920, "στο εκλεκτικιστικό ύφος της εποχής του Μεσοπολέμου, συνδυάζοντας μορφολογικά χαρακτηριστικά από περισσότερα ευρωπαϊκά στιλ". Το 1985 ανακηρύχθηκε διατηρητέο. Κατά τη διάρκειας της ζωής του έχει φιλοξενήσει πολλές λειτουργίες πριν την απόκτησή του από το Ίδρυμα Β & M Θεοχαράκη το 2005.

Η μελέτη για την αποκατάσταση των όψεων εκπονήθηκε από τον αρχιτέκτονα Δημήτρη Αγιοστρατίτη. Η μελέτη για την οργάνωση και διαμόρφωση των εσωτερικών χώρων έγινε από το [http://users.auth.gr/~tzonos/bio_s.html αρχιτεκτονικό γραφείο Π. Τζώνος, Γ. Χόιπελ]. Σύμφωνα με τη μελέτη οι χώροι του ιδρύματος προσφέρουν όλες τις δυνατότητες που χαρακτηρίζουν ένα σύγχρονο πολιτιστικό κέντρο: αίθουσες για προσωρινές ή μόνιμες εκθέσεις, αμφιθεατρική αίθουσα για εκδηλώσεις λόγου και μουσικής, Art Shop, Café και χώρο πρόσβασης σε βάσεις δεδομένων. Κεντρική ιδέα είναι ο συνδυασμός μέγιστης λειτουργικότητας, υψηλής αισθητικής και αναγνωρίσιμης προσωπικότητας. Η υποδομή του Ιδρύματος επιτρέπει την πρόσβαση Ατόμων με Αναπηρία, ενώ οι χώροι του Ιδρύματος (Αμφιθέατρο, Lobby, Café Merlin, Roof Garden) διατίθενται σε ιδιώτες και οργανισμούς για εκδηλώσεις πολιτιστικού περιεχομένου.

Merlin Café
Στον 1ο όροφο του Ιδρύματος Β&Μ Θεοχαράκη, λειτουργεί το Café Merlin, το οποίο είναι σχεδιασμένο με λεπτή και φιλόξενη πολυτέλεια, συνδυάζοντας το μοντέρνο και το κλασικό. Το Café Merlin προεκτείνει ευχάριστα την εμπειρία του κοινού που επισκέπτεται το Ίδρυμα για να δει μία έκθεση, να απολαύσει μία συναυλία ή να παρακολουθήσει μία διάλεξη.

Παράλληλα, το Café είναι σημείο αναφοράς για τους κατοίκους, αλλά και τους επισκέπτες της πόλης των Αθηνών. Ο φωτεινός και ήσυχος χώρος με θέα στον Εθνικό Κήπο, τα ευφάνταστα εδέσματα που παρασκευάζονται με πρώτες ύλες άριστης ποιότητας και το διακριτικό και φιλικό σέρβις το καθιστούν ιδανική επιλογή για ένα εύγευστο και ελαφρύ μεσημεριανό γεύμα, ένα ποτό μετά την δουλειά ή απλά έναν καφέ σε οποιαδήποτε στιγμή της ημέρας.

Δραστηριότητες του Ιδρύματος
Το Ίδρυμα Θεοχαράκη δραστηριοποιείται σε όλα τα είδη εικαστικών τεχνών και μουσικής ενώ διοργανώνει πληθώρα εκδηλώσεων. Πιο συγκεκριμένα, πέρα από την μόνιμη έκθεση του Σπύρου Παπαλουκά, που στεγάζεται στον πέμπτο όροφο, φιλοξενεί περιοδικές εικαστικές εκθέσεις από Έλληνες καλλιτέχνες και όχι μόνο. Συνεργάζεται με ιδιωτικά και δημόσια Ιδρύματα και Οργανισμούς, όπως το Τελλόγλιο Ίδρυμα, την Εθνική Πινακοθήκη κ.ά. Επιπλέον, διοργανώνει εκπαιδευτικά σεμινάρια για ενήλικες και παιδιά, με σκοπό την γνωριμία και εξοικείωσή τους με την ζωγραφική, την γλυπτική, την μουσική και την ιστορία των τεχνών. Δεδομένου ότι το Ίδρυμα δίνει μεγάλη έμφαση στην μουσική, φιλοξενεί πολύ συχνα μουσικά δρώμενα, στα οποία συμμετέχουν καταξιωμένοι αλλά και νέοι καλλιτέχνες. Τέλος, το Ίδρυμα Θεοχαράκη προγραμματίζει διαρκώς κύκλους διαλέξεων ποικίλλης θεματολογίας, από μουσική μέχρι φιλοσοφία.

Οι Ιδρυτές
Εμπνευστές αυτής της ιδέας και ιδρυτές του κοινωφελούς Ιδρύματος είναι οι Βασίλης και η Μαρίνα Θεοχαράκη.

Ο Βασίλης Θεοχαράκης είναι μια πολυσύνθετη προσωπικότητα στο τιμόνι ενός δυναμικού και διαφοροποιημένου ομίλου επιχειρήσεων μεγάλης εμβέλειας: από την αυτοκινητική βιομηχανία, τις τραπεζικές εργασίες, την κατασκευή και την υγειονομική περίθαλψη, στα καλλυντικά, τα ψηφιακά συστήματα και τη ναυτιλία.

Mια εξίσου σημαντική διάσταση της ζωής του είναι η ζωγραφική. Παράλληλα με τις νομικές σπουδές του, παρακολούθησε μαθήματα με δάσκαλο τον μεγάλο Έλληνα ζωγράφο, Σπύρο Παπαλουκά. Η πρώτη έκθεσή του ήταν το 1957 στο Διεθνές Φεστιβάλ Νέων στη Μόσχα και από τότε έχει εκθέσει έργα του εντός και εκτός Ελλάδος, μέρος των οποίων κοσμεί σημαντικές δημόσιες και ιδιωτικές συλλογές. Του έχουν απονεμηθεί οι τίτλοι: Chevalier de La Légion d’ Honneur της Γαλλικής Δημοκρατίας, Άρχων Χαρτουλάριος από τον Οικουμενικό Πατριάρχη και και του Τάγματος του Ανατέλλοντος Ηλίου από τον Αυτοκράτορα της Ιαπωνίας.

Είναι παντρεμένος με την Μαρίνα Αλεξανδρή-Θεοχαράκη και έχουν δύο κόρες οι οποίες δραστηριοποιούνται στις εταιρείες Θεοχαράκη. Η Μαρίνα Θεοχαράκη έχει ενεργή σχέση με τις τέχνες εδώ και πολλά χρόνια, με πολλές εκθέσεις και επιμέλειες εκδόσεων στο ενεργητικό της.

Εξωτερικοί Σύνδεσμοι

 * Επίσημη Ιστοσελίδα του Ιδρύματος Θεοχαράκη